એટલે કે એક વસ્તુ તો તેઓ નહીં જ કરવાના. જેને તેઓ પોતાની કેળવણી કહે છે તેનું નિરીક્ષણ સચ્ચાઈથી, પ્રામાણિકતાથી અને બારીકાઈથી નહીં કરવાના. જેને તેઓ કેળવણી કહે છે તે સારી છે કે ખરાબ તે તેઓ નહીં તપાસવાના. જો તેઓ તેમ કરે તો જરૂર તેમને પોતાની કેળવણી ફેંકી દેવાની, અને એકડેએકથી ફરી ઘૂંટવાની જરૂર જણાય. અને એ વસ્તુ જરૂરની છે. માણસે સંપૂર્ણ સત્ય સ્વીકારવું જોઈએ અને પૂર્ણ પશ્ચાતાપ કરવો જોઈએ. તો જ એને સમજાશે કે જિંદગીમાં હક, અધિકાર, વિશેષ લાભ એવી કોઈ વસ્તુ જ નથી. જીવન તો અમાપ, અનંત, ઋણ અને ફરજથી ભરેલું છે. માણસની પ્રથમ અને નિર્વિવાદ ફરજ એ છે કે કુદરત પાસેથી પોતાની તથા બીજાઓની આજીવિકા મેળવવામાં તેણે ભાગ ભરવો.